A BIZOTTSÁG 1060/2008/EK RENDELETE
(2008. október 7.)
a gépjárművek és pótkocsijaik, valamint az ilyen járművek rendszereinek, alkatrészeinek és önálló műszaki egységeinek jóváhagyásáról szóló, 2007/46/EK európai parlamenti és tanácsi irányelv (keretirányelv) I., III., IV., VI., VII., XI. és XV. mellékletének felváltásáról
(EGT-vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gépjárművek és pótkocsijaik, valamint az ilyen járművek rendszereinek, alkatrészeinek és önálló műszaki egységeinek jóváhagyásáról szóló, 2007. szeptember 5-i 2007/46/EK európai parlamenti és tanácsi irányelvre (1) és különösen annak 39. cikke (2) bekezdésére,
mivel:
(1)
A gépjárművek és pótkocsijaik típusjóváhagyására vonatkozó tagállami jogszabályok közelítéséről szóló, 1970. február 6-i 70/156/EGK tanácsi irányelv (2) helyébe a jogszabályok átdolgozási technikájának szervezettebb használatáról szóló, 2001. november 28-i intézményközi megállapodással (3) összhangban a 2007/46/EK irányelv lép.
(2)
A 2007/46/EK irányelv elfogadására irányuló eljárás megindítása óta új irányelvek és rendeletek léptek hatályba, amelyek módosították a 70/156/EGK irányelv mellékleteit. Az említett módosítások a 2007/46/EK irányelvbe nem kerülhettek be. Ugyanez a helyzet a következőkkel: a 70/156/EGK és a 80/1268/EGK tanácsi irányelvnek az N1 kategóriájú gépjárművek széndioxid-kibocsátásának és tüzelőanyag-fogyasztásának mérése tekintetében történő módosításáról szóló, 2004. február 11-i 2004/3/EK európai parlamenti és tanácsi irányelv (4), az egyes gépjármű-kategóriák sebességkorlátozó készülékeiről vagy az ehhez hasonló sebességkorlátozó fedélzeti rendszereiről szóló 92/24/EGK tanácsi irányelv módosításáról szóló, 2004. február 11-i 2004/11/EK európai parlamenti és tanácsi irányelv (5), a járművek hajtására használt kompressziós gyújtású motorok gáz-halmazállapotú szennyezőanyag- és légszennyezőrészecske-kibocsátása, valamint a járművek hajtására használt, földgáz- vagy PB-gázüzemű külső gyújtású motorok gáz-halmazállapotú szennyezőanyag-kibocsátása elleni intézkedésekre vonatkozó tagállami jogszabályok közelítéséről szóló, 2005. szeptember 28-i 2005/55/EK európai parlamenti és tanácsi irányelv (6), a járművek hajtására használt kompressziós gyújtású motorok gáz-halmazállapotú szennyezőanyag- és légszennyezőrészecske-kibocsátása, valamint a járművek hajtására használt, földgáz- vagy PB-gázüzemű külső gyújtású motorok gáz-halmazállapotú szennyezőanyag-kibocsátása elleni intézkedésekre vonatkozó tagállami jogszabályok közelítéséről szóló 2005/55/EK európai parlamenti és tanácsi irányelv alkalmazásáról és annak I., II., III., IV. és VI. mellékletének módosításáról szóló, 2005. november 14-i 2005/78/EK bizottsági irányelv (7), a gépjárművekben jelentkező rádiófrekvenciás interferenciára (elektromágneses kompatibilitásra) vonatkozó 72/245/EGK tanácsi irányelv műszaki fejlődéshez igazításáról, és a gépjárművek és pótkocsijaik típusjóváhagyására vonatkozó tagállami jogszabályok közelítéséről szóló 70/156/EGK irányelv módosításáról szóló, 2004. október 14-i 2004/104/EK bizottsági irányelv (8), a gépjárművek újrafelhasználhatóságára, újrafeldolgozhatóságára és hasznosíthatóságára tekintettel történő típusjóváhagyásáról és a 70/156/EGK irányelv módosításáról szóló, 2005. október 26-i 2005/64/EK európai parlamenti és tanácsi irányelv (9), a gépjárművekre szerelt elülső védelmi rendszerek használatáról és a 70/156/EGK tanácsi irányelv módosításáról szóló, 2005. október 26-i 2005/66/EK európai parlamenti és tanácsi irányelv (10), a gépjárművekben jelentkező rádiózavarokra (elektromágneses összeférhetőségre) vonatkozó, 1972. június 20-i 72/245/EGK tanácsi irányelvnek, valamint a gépjárművek és pótkocsijaik típusjóváhagyására vonatkozó tagállami jogszabályok közelítéséről szóló 70/156/EGK irányelvnek a műszaki fejlődéshez való hozzáigazítása érdekében történő módosításáról szóló, 2006. március 6-i 2006/28/EK bizottsági irányelv (11), a gépjárművek légkondicionáló rendszereiből eredő kibocsátásokról és a 70/156/EGK irányelv módosításáról szóló, 2006. május 17-i 2006/40/EK európai parlamenti és tanácsi irányelv (12) és végrehajtási aktusa, a gépjárművek és pótkocsijaik típusjóváhagyására vonatkozó tagállami jogszabályok közelítéséről szóló 70/156/EGK irányelv I. és III. mellékletének módosításáról szóló, 2007. június 21-i 2007/37/EK bizottsági irányelv (13), a járművek EK-típusjóváhagyására vonatkozó közigazgatási rendelkezéseknek és egyes légkondicionáló rendszerek szivárgásainak mérésére szolgáló harmonizált vizsgálatok az Európai Parlament és a Tanács 2006/40/EK irányelve értelmében történő megállapításáról szóló, 2007. június 21-i 706/2007/EK bizottsági rendelet (14), a gépjárművek megengedett zajszintjére és kipufogórendszereire vonatkozó 70/157/EGK tanácsi irányelvnek a műszaki fejlődéshez való hozzáigazítása céljából történő módosításáról szóló, 2007. június 14-i 2007/34/EK bizottsági irányelv (15), a könnyű személygépjárművek és haszongépjárművek (Euro 5 és Euro 6) kibocsátás tekintetében történő típusjóváhagyásáról és a járműjavítási és -karbantartási információk elérhetőségéről szóló, 2007. június 20-i 715/2007/EK európai parlamenti és tanácsi rendelet (16).
(3)
A 2007/46/EK irányelv elfogadására irányuló eljárás megindítása óta az Európai Közösség csatlakozott az ENSZ genfi Európai Gazdasági Bizottságának (ENSZ-EGB) előírásaihoz, amelyek: 112. előírás (Fényszórók), 123. előírás (Alkalmazkodó első világítási rendszerek), 125. előírás (A vezető látómezeje), 121. előírás (Kézi vezérlések, visszajelzők és kijelzők), 122. előírás (Fűtési rendszerek), 102. előírás (Rövid vonószerkezet), 107. előírás (Helyi és távolsági autóbuszok), 105. előírás (Veszélyes árut szállító járművek). Emellett hatályba léptek a következő olyan előírások új módosításai, amelyekhez a Közösség már csatlakozott: 83. előírás (Kibocsátások), 34. előírás (Tüzelőanyag-tartály), 11. előírás (Ajtózárak és ajtópántok), 13. előírás (Fékezés), 18. előírás (Lopásgátlók), 97. előírás (Riasztó rendszerek), 17. előírás (Ülések, rögzítési pontjaik és fejtámaszok) 26. előírás (Külső kinyúlás), 14. előírás (A biztonsági öv bekötési pontjai), 48. előírás (Világító és fényjelző készülékek beépítése), 1., 8. és 20. előírás (Fényszórók), 44. előírás (Gyermek előrebukás-gátló szerkezetek), 49. előírás (Nehéz haszongépjárművek kibocsátásai), 64. előírás (Ideiglenes pótkerékkel/gumiabronccsal felszerelt járművek). Az Európai Közösségnek az ENSZ Európai Gazdasági Bizottságának a kerekes járművekre és az azokba szerelhető, illetve az azokon használható berendezésekre és tartozékokra vonatkozó egységes műszaki előírások elfogadásáról, valamint az ezen előírások alapján kibocsátott jóváhagyások kölcsönös elismerésének feltételeiről szóló megállapodásához (1958. évi felülvizsgált megállapodás) való csatlakozásáról szóló, 1997. november 27-i 97/836/EK tanácsi határozat (17) 4. cikkének (4) bekezdésével összhangban a Közösség úgy határozott, hogy az említett ENSZ-EGB előírások részei a közösségi jognak. Szükséges tehát a IV. melléklet II. részének módosítása ezeknek a 35. cikk (2) bekezdésében előírt egyenértékűségi listába történő felvétele érdekében.
(4)
Emellett a tudományos és a műszaki ismeretek fejlődésével lehetővé válik a 2005/55/EK irányelv, a 2005/64/EK irányelv, a 2005/66/EK irányelv, a 2006/40/EK irányelv és a 715/2007/EK rendelet kis sorozatban gyártott, M1 kategóriájú járművekre és különleges rendeltetésű járművekre történő alkalmazása. Hasonlóképpen lehetővé válik a 2003/97/EK irányelv különleges rendeltetésű járművekre történő alkalmazása. Szükséges tehát a IV. melléklet I. részének és a XI. melléklet 1., 2., 3., 4. és 5. függelékének módosítása.
(5)
A közösségi típus-jóváhagyási eljárás megfelelő működtetésének biztosítása érdekében ezért a 2007/46/EK irányelv mellékleteit naprakésszé kell tenni a tudományos és a műszaki ismeretek fejlődéséhez való igazításuk érdekében.
(6)
A 2007/46/EK irányelv I., III., IV., VI., VII., XI. és XV. mellékletét ennek megfelelően fel kell váltani.
(7)
Az e rendeletben előírt intézkedések összhangban vannak a „Műszaki Bizottság - Gépjárművek” elnevezésű bizottság véleményével,
ELFOGADTA EZT A RENDELETET:
1. cikk
A 2007/46/EK irányelv az alábbiak szerint módosul:
1.
az I. melléklet helyébe az e rendelet I. melléklete lép;
2.
a III. melléklet helyébe az e rendelet II. melléklete lép;
3.
a IV. melléklet helyébe az e rendelet III. melléklete lép;
4.
a VI. melléklet helyébe az e rendelet IV. melléklete lép;
5.
a VII. melléklet helyébe az e rendelet V. melléklete lép;
6.
a XI. melléklet helyébe az e rendelet VI. melléklete lép;
7.
a XV. melléklet helyébe az e rendelet VII. melléklete lép.
2. cikk
Ez a rendelet 2009. április 29-én lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. október 7-én.